标题：游清远禺峡飞来寺记
作品原文
予游五羊[2]，取道英德[3]，万山燥荡，雄傲狂誖，不相得。至禺峡而水忽泓聚，山忽秀，望之则廉贞聚讲，水火通明矣。亟问榜人[4]，云此飞来寺也。发书考之，始得其颠末。是时二月雨甚，风驶湍悍，不及泊，一回首而舟已出峡矣。
清远朱惟四，峡主也，以五月入省，介黎美周缔交[5]，始得其疏略。快哉！二禺之秦镜也[6]。惟四父子叔侄高隐，俱更韵，世表此峡，不惜累千金以续灵运之欢[7]。八月，予东还过清远，惟四踊跃，笑眉如画，拏一舠趣予入峡[8]。
见坊焉，题“十九福地”，见堂焉，题“涵碧”，予友李伯襄大宗伯所书也[9]。入圆通殿，礼大士竣[10]，右之，登期云馆，随喜大雄殿[11]，罗汉相甚古。稍下之，踏钓鲤台，陟振衣亭，已有千仞之势。一松百尺，虬舞翼然[12]，而其本烁于火[13]，则恶秃谋攻之[14]，乃见梦于钱吉老者也[15]。石齿踽踽[16]，见达摩石，曾一趺此[17]。寻御风台，历阮俞径，竹不多而缡褷若凤尾[18]，帝子采之合津处也。稍上为栎社[19]，绿风古阴，毛孔俱香。而数本年长于石，石反化为树，或石穿树而孕，或树穿石而姻，理不可晓。一石危突，予友何龙友坐此呼舟人。龙友瓠肥[20]，恐足不佞胆[21]，三步亦喘，而能济胜[22]，岂近日有异相生肉翅耶？下此为琴心阁，宏厂藻丽，张帛抚之所建也。“琴心”，取四山响应义。龙友颜其堂曰“流云奏玉”[23]，意殊佳，而予欲省之为“奏云堂”。高凉李日辅拍手击节[24]，余曰：“相公乃金华殿上语，我终是酸馅口耳。”
听水堂左为飞泉涧，淙淙然从笕邮出[25]。予令健儿入悬崖上流处，截数蠡沃之[26]。同行友陆路德先以梅姜分剂，泽气太凉，或腹痛，教人想杀惠泉[27]。惟四循涧导之，攀藤历礐[28]，数折而得漱流石，是其尊人少贞先生许身处。泉之飞也，初则绥绥然如湿雪，稍进，砰砰然雄雨之呼矣，再进，而盎倾盆覆，人语不相闻。惟四曰：“未也”。扶摇而上，则至水帘台，瀑悬数织，皆番毡，即溅沫犹堪珠箔。惟四置石几石坐其间，人迹不到，鹿猿因而有之。碧苔绣草，此中当无伏到。掬泉一洗，老眼倍明。上有十九峰书院，已被山都拆圮[29]。有卧仙岩，高仅两尺，对瀑可同面壁。余谓友人胡我植：“此坐为君而设。”戏其短也。复倚杖歌呼，陟坡老淙碧轩[30]，上茗台，经瑶林而还寺。取左蹬，由定心泉上帝子祠，二帝子面如满月，翩游至此，合律道成，白日仙去。其从行二臣曰武者，分神于二禺，衣冠拱卫者，是耶，非耶？过此则拾丹梯而上，尽为松径。曰嘉会亭者，沈参军之所构也。稍上为松关，为半云亭，孙梅崃令君以之憩游者。又上为云萝道，又为苍雪崖，交藤古木，蔽昏日月，更老榕包石，如筋络肉，缠绵不了。石上一树，柯条共枕，疑吾家仲先与潘章偕殁，从罗浮移葬于此[31]，为之辗然。再上曰云巢，曾季狂作柳叶篆甚古。傍为芝林，萧玄圃得十二紫芝处也。
再上则飞来古寺矣。梁普通中[32]，二神化居士，诣龙舒延祚寺[33]，请贞俊禅师曰：“吾欲建一道场，延师于中宿上游[34]，师许之乎？”俊许诺。中夜雷雨大作，质时开户，则殿宇森列，金相嵬然，视之在山峡矣。师乃说偈曰：“此殿飞来，何不飞去？”空中应曰：“动不如静。”师还方丈，则香花幢盖，天厨仙馔，悉神运鬼输至矣。近年，僧不戒郁攸[35]，一夕飞去。制府张公以惟四言复构之。千百年之松三本，桄榔树一本[36]，苍郁绣天。董其事者亦欲攻而有之，惟四苦争之得免。惟四开山之功不可殚述，而予独谓此一事当坐首功。同行友少吝，守山老僧出茗润暍[37]，既而肴榼至，酒行不让。僧乞一联，则应之曰：“山今留寺住，人亦我飞来。”相与看其来脉，则过峡不啻蜂腰，龙既穿障，而巽笔一枝特秀。惜明堂稍逼，异日法林灯续，当有文字知识在此濥教[38]。又去数百武，见狮石怪异，曾化老僧会跋陀罗三藏。惟四作诗计其一吼，亦殊快。自此以上，有五色榴花，邝湛若所为不可知也[39]。望归猿洞甚峻，不及登。而吾难其迷处为人，悟处还畜，色根血爱，裂断斩绝，亦人非人之铮铮者矣。和光洞更高，安昌期隐其中，留诗仙去。惟四云势逼斗魁，虽有石床丹灶，而老木翳暗，棘棘跋扈，不容趾。曾及其洞户，值风霆大作。或者恐高人窥其伎俩乎？亦且姑置之，且与擿杖顶踵，接承而下。
明月中江，偶值宋大将军轰炮者三，万山环答。大将军以连山役，期剪灭之方后会。而余邀同行诸友烹泉分果，各醵斗酒。游奕将军陈玄虚，守御使严奕甫俱联至，豪饮于凝碧湾上，歌呼谑浪，互为拇阵[40]。觉金锁之犀，涎涡欲起；浴滩之鹤，飞舞前来。樨涧渐香，浮花红动，此亦萍阁之仙都，盍簪之清榜矣。而况恰当中秋，凉飙荐爽，予其有游祚者耶！
外史氏曰：予所游者北禺耳，至南禺溟涬之七十二峰[41]，犹然目寄也。朱惟四窭士[42]，刬类破家，动数百人，搜剔殆尽。天工惜斧，奏妒者有山都，兹草木荒寒塞矣。惟四之髀日长[45]，气亦再鼓无振之者，奈何哉？独其名氏峰岩水石[44]，雅趣稳顿，可永而有也。既永而有，即不尽探峰岩、不尽临水石，亦可也。[1]
作品注释
[1]清远：广东清远县。禺峡：在广东清远县北。又名飞来峡。飞来寺：亦称峡山谷寺，在禺峡后。关于寺庙的创立有两种传说：一说是黄帝的两个庶子太禺和仲阳化为神人，将安徽舒城上元延祚寺在一个风雨之夜飞来此处。另一说是和尚李飞创建，偈曰：“我名飞，来此地便落成寺宇，是名飞来。“
[2]五羊：广州的别称。
[3]英德：广东英德县。
[4]榜人：船夫。
[5]黎美周：黎遂球，字美周，番禺人。崇祯时举人，诗文甚有名。甲申之变后，出任唐王兵部职方司主事，提督广东兵赴援赣州，城破，死节，谥忠愍。
[6]秦镜：传说秦宫有方镜，表里有明，能照见肠胃五脏、人心邪正。见《西京杂记》。
[7]灵运：谢灵运，南朝宋人，喜遨游山水。晚年曾被流徙广州。
[8]拏驾。趣：催促。
[9]李伯襄：李孙宸，宇伯襄，广东香山县人。万历年间进士，崇祯间终南京礼部尚书。大宗伯：礼部尚书的别称。
[10]大士：菩萨。
[11]随喜：游览佛寺。
[12]虬舞：像虬龙一样盘曲舞动。
[13]本：树干。烁：烧。
[14]秃：和尚。
[15]钱吉老：不详。
[16]踽踽：孤儿的样子。
[17]趺：趺坐，盘腿而坐。
[18]缡褷（lí shī离诗）：即“离褷”，草木初生的样子。
[19]栎社：神社旁的栎树。
[20]瓠肥：喻胖而壮。瓠，葫芦。
[21]佞：迎合。
[22]济胜：指游览胜地。
[23]颜：题额。
[24]高凉：地名，在今广东阳江县。李日辅：字元卿，南昌人。万历中举于乡，任成都推官，崇祯间擢南京御使，谪广东布政使照磨，归隐西山香城寺。
[25]笕（jiǎn简）：引水的长竹管。
[26]蠡：瓢。沃：饮。
[27]惠泉：即惠山泉，在江苏无锡，号称天下第二泉。
[28]礐（què确）：大石多的山。
[29]山都：兽名，即狒狒。《尔雅.释兽》郭璞注：“其状如人，面长，唇黑，身有毛，反踵，见人则笑，交广及南康郡山中亦有此物，大者长丈许，欲呼之曰山都。”圮：倒。
[30]坡老：指苏东坡。
[31]罗浮：山名在广东增城、博罗、河源等县间。
[32]普通：南朝梁武帝年号，公元520—527年。
[33]龙舒：山名，在安徽舒城县西南。
[34]中宿：清远县的别称。
[35]郁攸：火气，此指火。
[36]桄榔树：一种常绿树，生长于南方。
[37]蝎：中暑，此指暑气。
[38]濥：通“演”。
[39]邝湛若：邝露，字湛若，广东南海人。明末曾历游粤两吴越。唐王在福州，仕为中书舍人。永历帝时奉使还州，清兵来攻，城破而死。
[40]拇阵：指划拳。
[41]溟涬：天体未形成前的自然元气。
[42]窭士：贫士。
[43]髀（bì闭）：大腿。《三国志.蜀先主传》注引《九州春秋》：“（刘备）尝于（刘）表坐起至厕，见髀里肉生，慨然流涕。还坐，表怪问备，备曰：‘吾常身不离鞍，髀肉皆消。今不复骑，髀里肉生。日月若驰，老将至矣，而功业不建，以辈耳。’”
[44]名氏：题名。[1]
作者简介
王思任，字季重，号谑庵，又号遂东，山阴（今浙江绍兴）人。生于明万历三年（1572），卒于鲁监国元年（清顺治三年，1646）。万历四十七年（1619）进士，历任兴平、当涂、清浦知县，袁州推官，江西佥事。清兵破南京后，鲁王监国，驻绍兴。以思任为礼部右侍郎兼詹事，进尚书。顺治三年，清军南下，两江失守，绍兴城破，鲁王逃海上，思任遂弃家入秦望山。病中绝食而死。其笔意放纵诙谐，时有讽刺时政之作。以《游唤》，《历游记》两种游记成就最高，《小洋》，《天姥》诸篇尤为著名。诗重自然，才情烂漫，惜放纵太甚。有《王季重十种》传世。[2]